ฐานะคลังทรุดหั่นงบจ่ายหนี้วูบ
รัฐกระเป๋าฉีก ตัดงบชำระหนี้ปีหน้า ให้จ่ายเงินต้นแค่ 22% ของงบที่ขอไป เตรียมขอยืดเวลาจ่ายหนี้
18 เม.ย. 2559

รัฐกระเป๋าฉีก ตัดงบชำระหนี้ปีหน้า ให้จ่ายเงินต้นแค่ 22% ของงบที่ขอไป เตรียมขอยืดเวลาจ่ายหนี้
แหล่งข่าวจากกระทรวงการคลัง เปิดเผยว่า ปีงบประมาณ 2560 สำนักงานบริหารหนี้สาธารณะ (สบน.) ได้ขอรับการจัดสรรงบเพื่อชำระหนี้ของรัฐบาล เป็นต้นเงินกู้ 2.16 แสนล้านบาท ดอกเบี้ยและค่าธรรมเนียมอีก 1.53 แสนล้านบาท อย่างไรก็ตาม คณะรัฐมนตรี (ครม.) เห็นชอบตามที่สำนักงบประมาณเสนอให้ตั้งงบชำระต้นเงินกู้เพียง 4.88 หมื่นล้านบาท คิดเป็น 1.79% ของงบรายจ่ายทั้งหมด 2.73 ล้านล้านบาทเท่านั้น
ด้านงบชำระดอกเบี้ยได้รับอนุมัติ 1.42 แสนล้านบาท ใกล้เคียงกับที่ สบน.เสนอ เพราะต้องชำระดอกเบี้ยให้ครบ ไม่เช่นนั้นรัฐบาลจะมีปัญหาเรื่องเครดิต
สำหรับงบชำระต้นเงินกู้ที่ได้รับจัดสรรงบน้อยเพียง 22.5% ของงบที่ขอไปนั้น สาเหตุมาจากรัฐบาลมีงบประมาณจำกัด และต้องการเพิ่มงบลงทุนให้ไม่ต่ำกว่า 20% ของงบทั้งหมด เพื่อกระตุ้นและปรับโครงสร้างทางเศรษฐกิจครั้งใหญ่ โดยหนี้ที่ครบชำระแต่ไม่ได้รับจัดสรรงบในครั้งนี้ สบน.ต้องขอขยายเวลาเงินกู้หรือกู้หนี้ใหม่มาใช้หนี้เดิม
แหล่งข่าวระบุว่า ที่ผ่านมาคลังพยายามขอให้สำนักงบประมาณจัดสรรงบชำระต้นเงินกู้ไม่ต่ำกว่า 3% ของงบประมาณรายจ่ายทั้งหมด เพื่อให้จำนวนหนี้ของประเทศลดลง แต่การทำงบประมาณของประเทศยังมีข้อจำกัดเรื่องรายได้ที่ขยายตัวได้น้อย แต่รายจ่ายขยายตัวสูง โดยเฉพาะงบลงทุนเพื่อลงทุนโครงสร้างพื้นฐานของประเทศที่ไม่ได้ลงทุนมาเป็นเวลานานกว่า 10 ปี
ทั้งนี้ ในปีงบประมาณ 2559 สบน.ได้รับงบชำระต้นเงินกู้ 4.06 หมื่นล้านบาท และงบชำระดอกเบี้ย 1.31 แสนล้านบาท ปีงบประมาณ 2558 ได้รับงบชำระต้น เงินกู้ 3.96 หมื่นล้านบาท คิดเป็น 1.5% ของงบรายจ่าย และงบชำระดอกเบี้ยถึง 1.21 แสนล้านบาท และล่าสุดเดือน ก.พ. 2559 หนี้สาธารณะของประเทศอยู่ที่ 6 ล้านล้านบาท หรือ 44.13% ของจีดีพี เทียบกับเดือนก่อนหน้า หนี้สาธารณะเพิ่ม 2.15 หมื่นล้านบาท